സെന്റ് ഡൊമിനിക് പള്ളിയിലെ കല്വിളക്ക് മറിഞ്ഞുവീണ നിലയില് ആലുവ: ആലുവ സെന്റ് ഡൊമിനിക് പള്ളിയിലെ പ്രവേശന കവാടത്തോട് ചേര്ന്ന് കപ്പേളയുടെ മുന്നില് സ്ഥാപിച്ചിരുന്ന കല്വിളക്ക് മറിഞ്ഞുവീണ് വേര്പെട്ട നിലയില്. ഇന്നലെ രാവിലെ ആറിന് പള്ളിയില് ആരാധനയ്ക്കായി വന്ന വിശ്വാസികളാണ് കല്വിളക്ക് പല ഭാഗങ്ങളായി വേര്പ്പെട്ട് താഴെ കിടക്കുന്നതായി ആദ്യം കണ്ടത്. വെള്ളിയാഴ്ച രാത്രി സാമൂഹ്യ വിരുദ്ധര് നശിപ്പിച്ചതാണെന്നാണ് സൂചന. ഇതിന്റെ യഥാര്ഥ വസ്തുത കണ്ടെത്തി കുറ്റക്കാര്ക്കെതിരേ നടപടി സ്വീകരിക്കണമെന്ന് വികാരി ഫാ. പോള് വി. മാടന് ആലുവ സിഐയ്ക്ക് നല്കിയ പരാതിയില് ആവശ്യപ്പെട്ടു. എഎസ്ഐ പി.ജി. സാജുവിന്റെ നേതൃത്വത്തിലുള്ള പോലീസ് സംഭവസ്ഥലം സന്ദര്ശിച്ച് അന്വേഷണമാരംഭിച്ചു. വികാരി ഫാ. പോള് വി. മാടന്, സഹവികാരി ഫാ. അഗില് ആപ്പാടന്, പള്ളി കൈക്കാരന്മാരായ നൈസ് പഞ്ഞിക്കാരന്, ജോഷി കാട്ടിത്തറ, എറണാകുളംഅങ്കമാലി അതിരൂപതാ പാസ്റ്ററല് കൗണ്സില് അംഗം ഡൊമിനിക് കാവുങ്കല്, പാരിഷ് ഫാമിലി സെന്ട്രല് കമ്മിറ്റി സെക്രട്ടറി വിന്സന്റ് തോട്ടത്തില്, ട്രഷറര് തങ്കച്ചന് പെരുമണ്ണില് തുടങ്ങിയവരും സംഭവസ്ഥലത്ത് എത്തി. ഇന്നലെ പുലര്ച്ചെ ഒന്നിന് പള്ളിക്കു മുന്നിലെ കേബിളുകള് മുറിഞ്ഞ് പോയതായും കണ്ടെത്തിയിട്ടുണ്ട്. രാവിലെയോടെ അവയെല്ലാം പുനഃസ്ഥാപിച്ചു. സമീപത്തെ സിസിടിവി ദൃശ്യങ്ങള് പോലീസ് ശേഖരിച്ചിട്ടുണ്ട്.